**Konkurs za kolektivno izlaganje na temu „MiniFormArt“ otvoren do 1. novembra**

**Istoimena izložba, planirana za 11. novembar, biće održana po deveti put, a žirirana je i prodajnog je karaktera**

Konkurs za učešće na kolektivnoj izložbi na temu **"MiniFormArt"**, prema autorskom projektu diplomiranog grafičara Ane Marinović, otvoren je za umetnike čiji su radovi, iz oblasti likovnih i primenjenih umetnosti, nastali u tehnikama: crtež, slika, akvarel, grafika, fotografija, kolaž, digitalni radovi, mozaik, skulptura. Zainteresovani mogu svoje prijave da pošalju najkasnije do 1. novembra (ponoć), na e-mail adresu: fabrikakreativna@gmail.com, prema upustvima dalje u tekstu.

Imena izabranih autora biće objavljena do 3. novembra, a kao krajnji rezultat konkursa biće upriličena izložba u trajanju od 11. novembra (otvaranje u 19 časova) do 22. novembra u Kulturnom centru Dorćol. Tom prilikom biće prikazani odabrani radovi, prema mišljenju stručnog žirija.

**Umetnički savet galerije čine:**

* Saša Janjić, dipl. istoričar umetnosti
* Uglješa Colić, doktor likovnih umetnosti
* Edvina Romanović-Hudeckova, magistar likovnih umetnosti
* Marina Mone, MA primenjenih umetnosti
* Ana Marinović, MA primenjenih umetnosti

Projekat se realizuje u okviru udruženja Kreativna fabrika, uz podršku Asocijacije autora i Kulturnog centra Dorćol.

**Rok za prijave: 1. novembar 2024.**

**Mesto održavanja izložbe „MiniFormArt“:** Galerija Kulturnog centra Dorćol, Mike Alasa 48, Beograd
**Datum otvaranja:** 11. novembar 2024. godine u 19h
**Trajanje:** do 22. novembra 2024. godine

### USLOVI:

* Svaki kandidat može konkurisati sa najviše dvarada. Format radova ne sme da pređe 30 cm po dužoj strani (sa ramom/opremom).
* Dozvoljene su sve tehnike iz oblasti likovnih i primenjenih umetnosti: crtež, slika, akvarel, grafika, fotografija, kolaž, digitalni radovi, mozaik, skulptura.
* Fotografije radova za žiriranje potrebno je poslati u JPG formatu, u rezoluciji 300 dpi, CMYK kolor mod. Duža strana fotografije treba da bude 10 cm. **Obavezno imenujte fajlove imenom i prezimenom autora i nazivom dela.**

Prijava bi trebalo da sadrži sledeće podatke (kucane direktno u tekstu e-maila), prema sledećoj tabeli:

1. Autor: ime i prezime
2. E-mail, telefon, adresa
3. Nazivi dela, godina nastanka, tehnika, medij, dimenzije, neto cena
4. Kratka biografija (do 10 rečenica)

### PARTICIPACIJA:

* Participacija za izložbu, koja uključuje troškove pripreme i štampe kataloga, iznosi 1800 RSD za umetnike koji lično dostavljaju i preuzimaju radove iz galerije, 2000 RSD za umetnike iz Srbije koji radove šalju, i 25 EUR za umetnike iz inostranstva.
* Umetnici iz inostranstva mogu izlagati samo reprodukcije radova, zbog problema sa carinom prilikom vraćanja radova. Reprodukcije ćemo mi štampati i uramiti u formatu A4 ili A3.

### OPREMANJE RADOVA:

Radovi koji prođu žiriranje moraju biti uramljeni ili adekvatno opremljeni – dobro kaširani, sa jednom zakačkom na sredini rada. Ako rad ima dve zakačke, molimo vas da provučete žicu kroz njih kako bi se mogao okačiti na jedan ekser.
**Organizator ne snosi odgovornost za oštećenje rada, ukoliko nije kvalitetno opremljen!**

Umetnici koji prođu žiriranje u obavezi su da donesu radove u zakazanom roku. Troškove slanja i vraćanja radova snose umetnici. **Galerija ne snosi odgovornost za oštećenje radova prilikom transporta, niti zbog neadekvatnog opremanja.**

Izložba je prodajnog tipa. Umetnici koji žele da prodaju radove obavezni su da navedu cenu rada.

### KLAUZULA O ODRICANJU ODGOVORNOSTI:

Organizator će uložiti maksimalan napor u organizaciju i realizaciju izložbe, ali se odriče odgovornosti u slučaju oštećenja ili krađe radova. Radovi neće biti predmet osiguranja zbog nedostatka finansijskih sredstava. Organizator nije odgovoran za eventualno kršenje prava intelektualne svojine trećih lica.

**Prijavljivanjem na konkurs prihvatate sve uslove organizatora izložbe navedene u konkursu.**

### YOUTUBE KANAL KREATIVNA FABRIKA:

Od januara 2024. godine otvorili smo YouTube kanal Kreativna fabrika. Pratite nas na sledećem linku: YouTube Kreativna fabrika.

Svi video-snimci sa otvaranja izložbi biće postavljani na ovom kanalu, a uskoro ćemo uvesti i rubriku predstavljanja najboljih radova i umetnika.